Bratislava 25. októbra (TASR) - Luxemburská spoločnosť Victor Buck Printing Company, ktorá podniká v tlačiarenskej oblasti, investuje v Ladomerskej Vieske blízko Žiaru nad Hronom 472,5 milióna Sk. Svoj závod plánuje otvoriť v roku 2007 a v nasledujúcich 6 rokoch vytvorí prostredníctvom tejto investície približne 200 pracovných miest. Na dnešnej tlačovej konferencii v Bratislave o tom informovala Mariana Bašistová zo Slovenskej agentúry pre rozvoj investícií a obchodu (SARIO).
Prevádzka tlačiarne je navrhnutá na báze európskej hárkovej ofsetovej tlače a má napĺňať potreby medzinárodných a väčších domácich zákazníkov. Spoločnosť sa venuje predovšetkým požiadavkám klientov z oblasti priemyslu, financií a reklamných agentúr. V krátkom čase sa chce zamerať na trhy v SR, ČR, Slovinsku, Poľsku, Maďarsku a v 3 pobaltských štátoch.